**Dôvodová správa**

**B. Osobitná časť**

**K Čl. I**

**K bodu 1**

Predmetom úpravy zákona sú vyjadrenia o tom, čo učiaci sa vie, chápe a je schopný urobiť po ukončení procesu vzdelávania, tzv. vzdelávacie výstupy. Tie sú definované z hľadiska vedomostí, zručností a kompetencií učiaceho sa smerom k získaniu danej kvalifikácie a na príslušnej úrovni Národného kvalifikačného rámca SR, prípadne Európskeho kvalifikačného rámca.

**K bodu 2**

Ide o gramatickú úpravu slovného spojenia „získanie kvalifikácie“ z dôvodu, že kvalifikácia sa nenadobúda, ale získava.

**K bodu 3**

Ide o legislatívno-technickú úpravu.

**K bodu 4**

Ide o legislatívno-technickú úpravu a doplnenie písmena i), ktoré súvisí s bodom 34.

**K bodu 5**

Zavádza sa a súčasne sa spresňuje definícia základných pojmov školského vzdelávania a ďalšieho vzdelávania, ktoré sa ďalej používa v zákone. Pojmy sú v súlade s Odporúčaním Európskeho parlamentu a Rady z 22. mája 2017 týkajúce sa európskeho kvalifikačného rámca pre celoživotné vzdelávanie, ktorým sa zrušuje odporúčanie Európskeho parlamentu a Rady z 23.apríla 2008 o vytvorení európskeho kvalifikačného rámca pre celoživotné vzdelávanie (2017/C 189/03) a európskymi politikami vzdelávania dospelých.

Formálne vzdelávanie je definované ako „vzdelávanie, ktoré sa uskutočňuje v organizovanom a štruktúrovanom prostredí osobitne určenom na vzdelávanie a jeho výsledkom je zvyčajne udelenie kvalifikácie, obyčajne v podobe osvedčenia alebo diplomu; zahŕňa systémy všeobecného vzdelávania, odborného vzdelávania pri nástupe do zamestnania a vysokoškolského vzdelávania.” (2008/C 111/01).

Neformálne vzdelávanie sa chápe ako „vzdelávanie, ktoré sa uskutočňuje prostredníctvom plánovaných činností (pokiaľ ide o vzdelávacie ciele, čas vyhradený na vzdelávanie), pri ktorých je k dispozícii určitý druh podpory vzdelávania (napr. vzťah medzi študentom a učiteľom); môže zahŕňať napr. programy na výučbu pracovných zručností, programy gramotnosti pre dospelých, ako aj pre základné vzdelávanie osôb, ktoré predčasne ukončili školskú dochádzku; medzi veľmi bežné prípady neformálneho vzdelávania patria vnútropodniková odborná príprava, prostredníctvom ktorej spoločnosti aktualizujú a zdokonaľujú zručnosti svojich pracovníkov, ako napr. zručnosti v oblasti informačných a komunikačných technológií, štruktúrované vzdelávanie online (napr. využívaním otvorených vzdelávacích zdrojov) a kurzy organizované organizáciami občianskej spoločnosti pre svojich členov, svoju cieľovú skupinu alebo širokú verejnosť“ (2008/C 111/01).

Informálne učenie sa je definované ako vzdelávanie, ktoré je výsledkom každodenných aktivít spojených s prácou, rodinným životom alebo trávením voľného času a nie je organizované ani štruktúrované podľa cieľov, času ani podpory vzdelávania; informálne učenie sa nemusí byť z pohľadu vzdelávajúceho sa zámerné; príkladmi výsledkov vzdelávania získaných prostredníctvom informálneho učenia sa sú zručnosti získané životnými a pracovnými skúsenosťami, naučené jazyky a medzikultúrne zručnosti získané počas pobytu v inej krajine, zručnosti získané prostredníctvom činností v domácnosti (napr. starostlivosť o dieťa).

**K bodu 6**

Doterajšia prax súvisiaca s tvorbou kvalifikácií používa koncept čiastočných a úplných kvalifikácií podľa zákona č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov, ktorý upravuje čiastočnú a úplnú kvalifikáciu ako súbor vedomostí, zručností a schopností fyzickej osoby vykonávať určitú pracovnú činnosť alebo súbor pracovných činností v určitom povolaní v rozsahu určenom kvalifikačným štandardom. Takéto členenie kvalifikácií už v súčasnosti nezodpovedá potrebám ďalšieho vzdelávania v SR.

Zavedenie NSK vytvorilo základ pre tvorbu kvalifikácií (kvalifikačných a hodnotiacich štandardov) zacielených na trh práce, definovaných zamestnávateľmi prostredníctvom sektorových rád. Nové vznikajúce programy ďalšieho vzdelávania vychádzajú z kvalifikačných štandardov NSK. Potreba zavedenia pojmu profesijná kvalifikácia, ktorý nahrádza doteraz používané pojmy čiastočná kvalifikácia a úplná kvalifikácia v subrámci profesijných kvalifikácií, vyplynula z diskusií inštitúcií a expertov zapojených do prípravy Priraďovacej správy Slovenského kvalifikačného rámca k Európskemu kvalifikačnému rámcu (ďalej len „priraďovacia správa“).

**K bodu 7**

Zavádzajú sa a súčasne sa definujú ostatné základné pojmy, ktoré sa ďalej používajú v zákone.

V súlade s priraďovacou správou a Národným programom rozvoja výchovy a vzdelávania(ďalej len „NPRVaV“) sa v oblasti ďalšieho vzdelávania téma „Systém kvalifikácií“ zameriava na prípravu podmienok zavedenia národného systému uznávania výsledkov neformálneho vzdelávania a informálneho učenia sa na základe kvalifikačných štandardov Národnej sústavy kvalifikácií (ďalej len „NSK“), a ktoré sú zároveň podkladom pre uznanie úrovne kvalifikácie podľa Slovenského kvalifikačného rámca (ďalej len „SKKR“).

Vzdelávacie programy v rámci systému formálneho vzdelávania Slovenskej republiky pripravujú absolventov na široké spektrum povolaní, a tým aj na väčší záber nadväzujúcich a vzájomne súvisiacich kvalifikácií. Zároveň poskytujú vedomosti či zručnosti vo všeobecnovzdelávacích oblastiach a preto sú v priamom vzťahu aj s nadobudnutím stupňa vzdelania (t. j. členenie na všeobecno-vzdelávacie kvalifikácie, odborné kvalifikácie a vysokoškolské kvalifikácie).

Neformálne (ďalšie) vzdelávanie v SR je úzko naviazané na trh práce a vzdelávacie programy ďalšieho vzdelávania sa orientujú predovšetkým do oblasti odborných vedomostí a praktických zručností (t. j. profesijné kvalifikácie). V súlade s priraďovacou správou je možné pri súčasnej fáze implementácie Národnej sústavy kvalifikácií a Slovenského kvalifikačného rámca prideliť aj úroveň kvalifikácie na príslušnú úroveň SKKR.

**K bodu 8**

Legislatívno-technická úprava z dôvodu, že sa upúšťa od rozlišovania pojmov čiastočná kvalifikácia a úplná kvalifikácia.

**K bodu 9**

Ide o gramatickú úpravu slovného spojenia „získanie kvalifikácie“, z dôvodu, že kvalifikácia sa nenadobúda, ale získava.

**K bodu 10**

Zavádzajú sa a súčasne sa definujú ostatné základné pojmy, ktoré sa ďalej používajú v zákone a ktoré vyplývajú z Odporúčania Európskeho parlamentu a Rady z 22. mája 2017 týkajúce sa európskeho kvalifikačného rámca pre celoživotné vzdelávanie, ktorým sa zrušuje odporúčanie Európskeho parlamentu a Rady z 23. apríla 2008 o vytvorení európskeho kvalifikačného rámca pre celoživotné vzdelávanie (2017/C 189/03) a v súlade s priraďovacou správou.

**K bodu 11**

Upravuje sa druh ďalšieho vzdelávania - rekvalifikačné vzdelávanie – v kontexte iných zmien návrhu zákona, čím sa vytvorí legislatívny základ mechanizmu identifikácie a opisu profesijných kvalifikácií.

**K bodu 12**

Legislatívno-technická úprava.

**K bodu 13**

Aplikačná prax poukazuje na skutočnosť, že je potrebné upraviť rozsah vyučovacej hodiny akreditovaného vzdelávacieho programu jednotne na 45 minútové celky, preto sa vypúšťa možnosť 60 minútovej jednotky praktického vyučovania.

**K bodu 14**

Dopĺňajú sa stredné športové školy a školy umeleckého priemyslu z dôvodu absencie v súčasnom znení. Zavedené boli zákonom č. 440/2015 Z. z. od 1. 1. 2019 a zákonom č. 209/2018 Z. z. od 1. 9. 2019

**K bodu 15**

Doplňuje sa oprávnenosť vystavenia dokladu o absolvovaní vzdelávania, ktoré je záujmové, prípadne iné vzdelávanie, a ktorým účastník ďalšieho vzdelávania uspokojuje svoje záujmy, zapája sa do života občianskej spoločnosti a všeobecne rozvíja svoju osobnosť.

**K bodu 16**

Upravuje sa povinnosť akreditačnej komisie posúdiť vzdelávací program, ktorý vedie k získaniu profesijnej kvalifikácie (v kontexte iných zmien návrhu zákona, kde je potrebné zjednotiť zavedenie pojmu profesijná kvalifikácia), a ktorý nahrádza doteraz používané pojmy čiastočná kvalifikácia a úplná kvalifikácia v subrámci profesijných kvalifikácií.

**K bodu 17**

Upúšťa sa od povinnosti akreditačnej komisie v ďalšom konaní posúdiť zmenu odborného garanta akreditovaného vzdelávacieho programu. Zohľadňuje sa tým potreba zmeny, ktorá vychádza z aplikačnej praxe odstrániť byrokratickú záťaž spracúvania týchto zmien.

**K bodu 18**

Návrhom sa spresňuje hmotnoprávne vymedzenie pôsobnosti akreditačnej komisie vzhľadom na skutočnosť, že akreditačná komisie je z hľadiska procesu zapojená v § 15 aj do posudzovania žiadostí o udelenie oprávnenia.

**K bodu 19**

Na zabezpečenie transparentnosti procesov akreditácie a overovania odbornej spôsobilosti sa navrhuje zverejnenie štatútu akreditačnej komisie na webovom sídle ministerstva školstva.

**K bodu 20**

Legislatívno-technická úprava.

**K bodu 21**

Upravujú sa názvy osvedčení o čiastočnej kvalifikácii alebo osvedčenia o úplnej kvalifikácii v kontexte zmien návrhu novely, kde je potrebné zjednotiť zavedenie pojmu profesijná kvalifikácia, (ktorý nahrádza doteraz používané pojmy čiastočná kvalifikácia a úplná kvalifikácia v subrámci profesijných kvalifikácií) a s touto zmenou súvisiaci názov osvedčenia o profesijnej kvalifikácii.

**K bodu 22**

Legislatívno-technická úprava.

**K bodu 23**

Legislatívno-technická úprava z dôvodu, že sa upúšťa od rozlišovania pojmov čiastočná kvalifikácia a úplná kvalifikácia.

**K bodu 24**

Vzhľadom na skutočnosť, že ustanovenia o udelení oprávnení nie sú v dostatočnej miere využívané vzdelávacími inštitúciami (ktoré majú potvrdenie o akreditácii vzdelávacieho programu), navrhuje sa otvorenie systému udeľovania oprávnení tak, aby oň mohla požiadať akákoľvek právnická osoba. V tejto súvislosti sa vypúšťa požiadavka na akreditáciu vzdelávacieho programu v odsekoch 1 až 3, pretože pri otvorení systému sa stáva obsolétnou.

V nadväznosti na zámer otvorenia systému udeľovania oprávnení pre všetky právnické osoby, t. j. aj pre také, ktoré nie sú vzdelávacími inštitúciami, je neodôvodnené vyžadovať, aby žiadateľ poskytoval vzdelávanie počas určitej doby. Vypustením tejto požiadavky sa systém navrhuje spružniť aj pre vzdelávacie inštitúcie, napr. školy.

Ustanovenie odseku 6 sa navrhuje vypustiť vzhľadom na jeho obsolétnosť. Ustanovenie odseku 8 sa navrhuje vypustiť z dôvodu, že sa upúšťa od podmienky poskytovať vzdelávanie po dobu najmenej dva roky a z dôvodu zjednotenia podmienok pre všetky subjekty.

Vzhľadom na otvorenie systému pre všetky právnické osoby sa navrhuje vydanie kritérií ministerstvom školstva obdobným spôsobom, ako boli doposiaľ vydávané akreditačné kritériá v oblasti vysokoškolského vzdelávania.

**K bodu 25**

Legislatívno-technická úprava z dôvodu zosúladenia terminológie a zjednodušenia použitia opisu oprávnenej inštitúcie.

**K bodu 26**

Legislatívno-technická úprava z dôvodu, že sa upúšťa od rozlišovania pojmov čiastočná kvalifikácia a úplná kvalifikácia.

**K bodu 27**

Zavádza sa zníženie päťročnej praxe na dvojročnú prax v príslušných odborných činnostiach z dôvodu, že dĺžka päťročnej praxe už nie je v praxi potrebná a z dôvodu, že uchádzač sa môže dostatočne pripraviť na skúšku aj po uplynutí len dvojročnej praxe. Popri predložení potvrdenia zamestnávateľa o dĺžke praxe v príslušnom odbore sa akceptuje aj čestné vyhlásenie o najmenej dvojročnej praxi v príslušnom odbore, ak uchádzač nie je zamestnaný.

**K bodu 28**

Legislatívno-technická úprava z dôvodu, že sa upúšťa od rozlišovania pojmov čiastočná kvalifikácia a úplná kvalifikácia.

**K bodom 29 a 30**

Úpravy vychádzajú z aplikačnej praxe z dôvodu nadbytočnej regulácie.

**K bodu 31**

K odsekom 1 až 4: Terminologické úpravy.

K odsekom 5 a 6: Upravujú sa okolnosti vydávania osvedčenia o profesijnej kvalifikácii v prípade zmeny pohlavia osoby, ktorej bolo osvedčenie v minulosti vydané. Požiadavka úpravy vydávania osvedčenia o kvalifikácii v prípade zmeny pohlavia osoby, ktorej bolo osvedčenie v minulosti vydané, vznikla na úrovni výboru Rady vlády SR pre ľudské práva. Výstupom rokovaní bolo zistenie, že doklad o vzdelaní sa v archívnej časti meniť nedá. Je možný zásah do dokumentov v registratúrnej fáze, resp. vytvorenie nových dokumentov.

K odseku 7: Ustanovenie priamo zohľadňuje aj nové skutočnosti Rozhodnutia Európskeho parlamentu a rady EÚ 2018/646 z 18. apríla 2018 o spoločnom rámci na poskytovanie lepších služieb v oblasti zručností a kvalifikácií (tzv. Europass), ktoré má za cieľ dosiahnuť väčšiu transparentnosť v oblasti kvalifikácií a preto prostredníctvom portfólia dokumentov známym ako Europass sa ustanoví aj vystavenie Europass-dodatku k osvedčeniu o profesijnej kvalifikácii. Národné centrum pre Europass je od 1. 2. 2018 súčasťou Štátneho inštitútu odborného vzdelávania.

**K bodu 32**

K odseku 1: Potreba určenia všetkých typov kvalifikácií pri definovaní Národnej sústavy kvalifikácií vyplynula z diskusií inštitúcií a expertov zapojených do prípravy priraďovacej správy.

K odseku 2: Úpravy zohľadňujú medzinárodný charakter kvalifikácií, pričom sa zohľadňujú aj Odporúčania Rady z 22. mája 2017 týkajúce sa Európskeho kvalifikačného rámca pre celoživotné vzdelávanie, ktorým sa zrušuje odporúčanie Európskeho parlamentu a Rady z 23. apríla 2008 o vytvorení európskeho kvalifikačného rámca (EKR) pre celoživotné vzdelávanie – v súlade s prílohou VI: Prvky dátových polí pre elektronické uverejňovanie informácií o kvalifikáciách zodpovedajúcich úrovni EKR, kde sa odporúča zavedenie medzinárodnej klasifikácie kvalifikácií a vzdelania podľa systému ISCED FoET2013, ako aj ďalších údajov, ktoré požaduje Európska komisia pre zjednotenie spôsobu publikácie kvalifikácií.

K odseku 3: Vzhľadom na skutočnosť, že v Národnej sústave kvalifikácií doposiaľ nie sú zadefinované všeobecno-vzdelávacie kvalifikácie a odborné kvalifikácie, podkladom pre určenie požadovaných vedomostí, zručností a kompetencií absolventa sú štátne vzdelávacie programy, študijné programy uskutočňované vysokými školami a národná sústava povolaní, ktoré tieto vedomosti, zručnosti a kompetencie upravujú.

K odsekom 5 až 7: Súčasná prax zohľadňuje stav definovaný v projektových metodikách NSK, pričom viaceré prvky tohto projektovo nastaveného systému už nie sú funkčné. Je potrebné špecifikovať úlohy a zodpovednosti subjektov, vstupujúcich do tvorby kvalifikácií, a to hlavne ministerstva školstva, aliancie sektorových rád a jednotlivých sektorových rád. Postup pri tvorbe novej kvalifikácie je potrebné upraviť aj vzhľadom na už neexistujúce prvky systému zavedené v národnom projekte NSK.

K odseku 5: Určuje sa zodpovednosť ministerstva školstva pri plánovaní, tvorbe, aktualizácii a revízii profesijných kvalifikácií. Ministerstvo školstva poveruje Štátny inštitút odborného vzdelávania, ako svoju priamo riadenú organizáciu, správou a prevádzkovaním Informačného systému NSK a metodickým riadením tvorby a revízie profesijných kvalifikácií a zabezpečovaním činnosti Národného koordinačného miesta pre EKR .

K odseku 6: Transparentnosť kvalifikácií sa zabezpečuje prostredníctvom Informačného systému ďalšieho vzdelávania a prostredníctvom Informačného systému Národnej sústavy kvalifikácií.

K odseku 7: Určujú sa procesy ďalšieho rozvoja NSK a určuje sa spôsob schvaľovania a zverejňovania profesijnej kvalifikácie.

**K bodu 33**

Potreba zavedenia špecifického názvu Slovenský kvalifikačný rámec (SKKR) vyplynula z procesu prípravy priraďovacej správy a spresnila sa terminológia definície Národného kvalifikačného rámca Slovenskej republiky na Slovenský kvalifikačný rámec.

Ide o spresnenie definície Slovenského kvalifikačného rámca v nadväznosti na priraďovaciu správu a aby bolo zrejmé, že Slovenský kvalifikačný rámec je národným kvalifikačným rámcom Slovenskej republiky.

Cieľom navrhovaných zmien a doplnení je systematizovanie kvalifikácií identifikovaných a uznávaných v Slovenskej republike, sprehľadnenie ich typológie a náhrada pojmov „čiastočná kvalifikácia“ a „úplná kvalifikácia“ zjednocujúcim pojmom „profesijná kvalifikácia“ v súlade dokumentom priraďovacia správa. Aktualizovaná verzia priraďovacej správy bola schválená Poradnou skupinou Európskej komisie pre Európsky kvalifikačný rámec 4. októbra 2017 a následne vládou Slovenskej republiky 22. novembra 2017.

Správou prijaté subrámce Slovenského kvalifikačného rámca zodpovedajú príslušným častiam vzdelávacieho systému Slovenskej republiky a sú charakterizované jednotným typom kvalifikácie, pričom subrámec všeobecno-vzdelávacích kvalifikácií je upravený zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, subrámec odborných kvalifikácií sa riadi zákonom č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení neskorších predpisov, subrámec vysokoškolských kvalifikácií - zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a subrámec profesijných kvalifikácií - zákonom č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov.

Zavedenie nových systémových prvkov uznávania kvalifikácií na základe vedomostí, zručností a kompetencií nadobudnutých praxou - inak povedané, validáciou vzdelávacích výstupov predchádzajúceho učenia sa – predpokladá definovať základné nástroje tohto systému.

V Odporúčaní Rady z 20. decembra 2012 o potvrdzovaní neformálneho vzdelávania a informálneho učenia sa (2012/C 398/01) sa členským štátom navrhuje sa s cieľom poskytnúť jednotlivcom možnosť preukázať čo sa naučili mimo systém formálneho vzdelávania a odbornej prípravy, vrátane skúseností získaných aj v rámci mobility, možnosť využiť uvedené vedomosti, zručnosti a kompetencie na účely rozvoja svojej kariéry a ďalšieho vzdelávania podľa potreby začleniť do režimu potvrdzovania neformálneho vzdelávania a informálneho učenia sa nasledujúce prvky a tým umožniť každému jednotlivcovi použiť ktorýkoľvek z nich, a to buď jednotlivo alebo v kombinácii, v závislosti od jeho potrieb:

a) identifikáciu, dokumentáciu a hodnotenie vzdelávacích výstupov, ktoré jednotlivci získali neformálnym vzdelávaním a informálnym učením sa;

b) certifikáciu vzdelávacích výstupov hodnotenia výsledkov vzdelávania, ktoré jednotlivci získali neformálnym vzdelávaním a informálnym učením sa v podobe kvalifikácie alebo kreditov vedúcich ku kvalifikácii alebo v inej vhodnej podobe.

**K bodu 34**

Upravujú sa určité nové systémové prvky uznávania kvalifikácií na základe vedomostí, zručností a kompetencií pri overovaní odbornej spôsobilosti, teda pri validácii vzdelávacích výstupov predchádzajúceho učenia sa.

V súčasnosti je možné zjednotiť úroveň dosiahnutého vzdelania a kvalifikácie získanej vo formálnom systéme vzdelávania s úrovňou dosiahnutej kvalifikácie v ďalšom vzdelávaní resp. overením odbornej spôsobilosti - podľa tabuľky prepojenia dosiahnutého stupňa vzdelania s úrovňou SKKR. Možno konštatovať totožnosť kvalifikácií v 2. subrámci odborných kvalifikácií a 4. subrámci profesijných kvalifikácií SKKR na úrovni výučného listu, t. j. SKKR 3.

V prípade kvalifikácie profesijného bakalára je možné uznať kredity VŠ štúdia (tzv. ECTS) za vedomosti, zručnosti a kompetencie získané počas jeho predchádzajúcich skúseností z odbornej praxe, v rámci jeho neformálneho vzdelávania a informálneho učenia sa. Podstatnou skutočnosťou je, že výstupom nie je ani získanie stupňa vzdelania, ani získanie akademického titulu.

**K bodu 35**

Legislatívno-technická úprava z dôvodu, že sa upúšťa od rozlišovania pojmov čiastočná kvalifikácia a úplná kvalifikácia.

**K bodu 36**

Určuje sa zodpovednosť aliancie sektorových rád aj pri vytváraní systému monitorovania a prognózovania vzdelávacích potrieb z dôvodu, že sektorové rady sú už v súčasnosti garantmi kvalifikácii a ich expertíza bola využitá aj pri tvorbe NSK.

**K bodu 37**

Monitorovanie potrebných zručností pracovnej sily na trhu práce prostredníctvom výskumu OECD s názvom PIAAC si vyžaduje výber reprezentatívnej vzorky respondentov v počte cca 5 000 osôb (dospelí vo veku 16 – 65 rokov). Na dosiahnutie požadovanej kvality dát odporúča medzinárodné konzorcium OECD postup, pri ktorom sa pre výber vzorky využíva náhodný výber respondentov z relevantných registrov, ktorým je v prípade Slovenskej republiky register obyvateľov Slovenskej republiky alebo register fyzických osôb. Zber a spracovanie dát o úrovni kompetencií dospelej populácie SR je osobitný druh vedeckého výskumu, ktorý je realizovaný vo verejnom záujme orgánmi verejnej moci v Slovenskej republike, Európskou úniou a Organizáciou pre hospodársku spoluprácu a rozvoj v oblastiach patriacich do jej pôsobnosti. Dáta budú zbierané a spracovávané ministerstvom školstva, najskôr budú zakódované a následne v anonymizovanej podobe zasielané na ďalšie spracovanie do OECD. Realizačný tím výskumu je viazaný dodržiavaním profesionálnych výskumných a organizačných štandardov vyžadovaných zo strany OECD a jeho konzorcia.

**K bodu 38**

Legislatívno-technická úprava v nadväznosti na doplnenie odseku v § 15.

**K bodu 39**

Navrhuje sa jednoznačne vyčleniť a špecifikovať potrebné dáta osobných údajov účastníka ďalšieho vzdelávania na spracovanie a vedenie potrebnej dokumentácie na účel zabezpečenia ďalšieho vzdelávania.

**K bodu 40**

Prechodné ustanovenie predstavuje právnu kontinuitu s predpismi účinnými do 31. decembra 2019.

**K Čl. II, III a V**

Legislatívno-technická úprava, zjednocuje sa použitie pojmu profesijná kvalifikácia.

**K Čl. IV**

**K bodu 1**

Legislatívno-technická úprava.

**K bodu 2**

Legislatívno-technická úprava.

**K bodu 3**

Upravujú sa pôsobnosti Aliancie sektorových rád a jednotlivých sektorových rád pri zmenách a doplneniach NSK z dôvodu, že sektorové rady sú už v súčasnosti garantmi kvalifikácii a ich expertíza bola využitá aj pri tvorbe NSK.

**K bodu 4**

Legislatívno-technická úprava.

**K bodu 5**

Legislatívno-technická úprava, zjednocuje sa použitie pojmu profesijná kvalifikácia.

**K Čl. VI**

Ustanovuje sa účinnosť zákona vzhľadom na začiatok kalendárneho roka.